बैशाख ११ गते प्रर्दशनमा आएर आक्रमक व्यापार गरेको चलचित्र रेशम फिलीली न्युयोर्कमा प्रर्दशन हुने भएको छ । चलचित्र यहि जुलाई २६ तारिख न्युयोर्कको कुईन्सस्थित गुल्सन टेरेस (ढाका क्लव) मा प्रर्दशन हुने भएको छ । यसै सम्बन्धी जानकारी दिने उद्देश्यले हिजो न्युयोर्कमा पत्रकार भेटघाटको आयोजना गरिएको थियो । ज्याक्सन हाईट्सस्थित नमस्ते चौतारी रेष्टुरेन्टमा आयोजित पत्रकार भेट कार्यक्रममा चलचित्रका निर्माता एवं अभिनेता विनय श्रेष्ठसँगै न्युयोर्कमा प्रर्दशन जिम्मा लिएका सुनिल घले र सोनाम ले चलचित्र र प्रर्दशनको विषयमा जानकारी गराएका थिए ।
पत्रकार भेटघाट कार्यक्रममा चलचित्रका प्रमुख पात्र विनय श्रेष्ठले चलचित्र राम्रो बनेको र सबै बर्गले रुचाएको बताए । नेपालमा बैशाख १२ गते आएको महाभुकम्पपछि प्रर्दशन स्थगित भएको यस चलचित्रले हालसम्ममा आफ्नो लगानी सुरक्षित गरिसकेको बताउँदै श्रेष्ठले नेपालमा पुनः भदौंको ११ गतेलाई प्रर्दशनको मिति तोकेको बताए । यससँगै अमेरिकाको बिभिन्न राज्यहरुमा चलचित्र प्रर्दशनको लागि मिति तय भईसकेको समेत उनले बताए ।
पत्रकार भेटघाट कार्यक्रममा न्युयोर्कमा चलचित्र प्रर्दशनको जिम्मा लिएका सुनिल घले र सोनाम गुरुङ्गले चलचित्र रेशम फिलीली उत्कृष्ट र स्तरिय नेपाली चलचित्र बनेको बताउँदै सबै दर्शकलाई एक पल्ट हेर्न आउन अनुरोध गरे । चलचित्रको प्रर्दशन सिके प्रोडक्सन र एसएम र्वाड्रपले ब्यावस्थापन गर्ने भएको छ । बिहानको साढे १० बजे (प्रथम् प्रर्दशन) र दिउँसो १ बजे (दोस्रो) प्रर्दशनको समय राखिएको चलचित्रको टिकट २० अमेरिकी डलर कायम गरिएको छ ।
गाउँबाट शहर पसेको एउटा सोझो युवाको कथामा आधारित चलचित्र रेशम फिलीलीको “जालैमा....”बोलको गीत सर्वाधिक चर्चाको शिखरमा रहेको छ । यस चलचित्रमा काली प्रसाद बाँस्कोटाले संगीत दिएका हुन भने “जालैमा...बोलको गीतमा संगीतकार स्वमय्सँगै सोमी बराईलीले स्वर दिएकीछन् ।
भि मोसन पिक्चर्सको व्यानरमा निर्मित यस चलचित्रमा प्रणब जोशीको लेखन र निर्देशन, बाबु श्रेष्ठको छायाँकन, सुशिल नेउपानेको सम्पादन रहेको छ । चलचित्रमा विनय श्रेष्ठसँगै मेनुका प्रधान, कर्मा, कमेश्वर चौरासिया, शिशिर बाङ्देल लगायतका कलाकारहरुको अभिनय रहेको छ ।
बम्बईमा चलचित्र सम्बन्धी दुई बर्षको औपचारिक अध्ययनपछि नेपाल फर्किएका विनयले स्वर्गीय आलोक नेम्बाङ निर्देशित सानो संसारबाट अभिनय यात्रा शुरु गरेका हुन् । यससँगै उनले एक दिन एक रात, मेरो लभ स्टोरी, हाईवे, भिजा र्गल लगायतका चलचित्रहरुमा अभिनय गरिसकेकाछन् ।